Այլ կերպ էլ չէր կարող լինել. ամեն մի մեծ երևույթ իր հետ նաև լեգենդ է ծնում։ Եվ ահա, այդ լեգենդներից մեկը պատմում է, թե Անին այնքան մեծ ու շքեղ է եղել, որ հազար եկեղեցի է ունեցել։ Օրերից մի օր մոտակա լեռներից մի հովիվ Անի է գալիս, եկեղեցում աղոթելու։ Բայց քաղաքի հազար եկեղեցիներն էլ այնքան են լիքը եղել, որ հովիվը չի կարողացել մտնել նրանցից որևէ մեկը ու իր աղոթքն անել։ Սաստիկ վրդովվել է նա ու որոշել իր սեփական եկեղեցին կառուցել։ Եվ կառուցել է, հազարի վրա ավելացնելով հազարմեկերորդը… Անիի պարիսպներից դուրս մինչև օրս էլ կա մի կիսակործան եկեղեցի, որ գիտական գրականության մեջ հենց Հովվի եկեղեցի է կոչվում։